Man in hof vir moord op polisiebeampteArgieffoto ’n 29-jarige verdagte sou na verwagting Maandag in die Umbumbulu-landdroshof in KwaZulu-Natal verskyn nadat die liggaam van ’n plaaslike polisiebeampte verlede maand met ’n skietwond in ’n suikerrietplantasie aangetref is. Kapt. Simphiwe Mhlongo, woordvoerder van die Valke, sê konst. Nhlanhla Mthethwa (38) is op 23 Augustus in die omgewing van Illovo vermoor waarna ’n patrollerende veiligheidswag op sy liggaam in ’n suikerrietplantasie afgekom het. Mthethwa het ’n skietwond aan die kop gehad. Volgens Mhlongo was die betrokke polisiebeampte verbonde aan die Umbumbulu-polisiekantoor hoewel hy nie aan diens was ten tyde van sy moord nie. “Sy privaat voertuig, dienspistool met skerp ammunisie en kontant is gesteel. ‘n Saak van moord is by die Amanzimtoti-polisiestasie aangemeld en die saak is aan die Valke oorgegee vir verdere ondersoek.” ’n Verdagte is sowat ’n week ná die moord op 1 Oktober gedurende ’n operasie in Phoenix in hegtenis geneem.